Oikeusministeriö			12.1.2009 		5458/01/2008
Lainvalmisteluosasto
PL 25
00023 Valtioneuvosto

Oikeusministeriön lausuntopyyntö 10.11.2008, OM004:00/2008

METSÄHALLITUKSEN LAUSUNTO TYÖRYHMÄN MIETINNÖSTÄ KÄSITTELYN JOUTUISUUS HALLINNOSSA JA OIKEUSSUOJAKEINOT KÄSITTELYN VIIVÄSTYESSÄ

Metsähallitus esittää lausuntonaan oikeusministeriön työryhmän mietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä” seuraavaa:

Yleistä

Oikeusministeriön työryhmän mietinnössä ehdotetaan säädettäväksi viranomaisille velvollisuus asettaa toimialaansa kuuluville asiaryhmille kohtuulliset käsittelyajat. Tämän lisäksi mietinnössä ehdotetaan säädettäväksi uusista oikeussuojakeinoista, jotka olisivat asianosaisen käytettävissä hänen oikeuttaan, etuaan tai velvollisuuttaan koskevan asian käsittelyn viivästyessä hallinnossa. Tällaisia oikeussuojakeinoja olisivat kiirehtimisvaatimus ja viivästysvalitus. 

Uudistus koskisi asianosaisen oikeutta, etua tai velvollisuutta koskevia asioita, jotka viranomainen asianosaisen vireillepanon pohjalta ratkaisee hallintopäätöksellä. Esityksen mukaan hallintolakiin otettaisiin säännökset viranomaisen velvollisuudesta asettaa ja julkaista tieto asianosaisen vireille panemien, asianosaisen oikeutta, etua tai velvollisuutta koskevien asioiden kohtuullisista käsittelyajoista. Jos asian käsittely viranomaisessa viivästyisi, asianosainen voisi tehdä viranomaiselle kiirehtimisvaatimuksen. Viranomaisen tulisi vastata vaatimukseen määräajassa.

Viivästysvalituksen asianosainen voisi puolestaan tehdä, mikäli hän olisi tyytymätön viranomaisen kiirehtimisvaatimukseen antamaan vastaukseen. Viivästysvalitus tehtäisiin sille valitusviranomaiselle, johon asiassa annetusta päätöksestä valitettaisiin. Valitusviranomainen voisi asettaa viranomaiselle määräajan, jossa päätös olisi tehtävä, ja tarvittaessa tehostaa sitä uhkasakolla. 

Mietinnössä tarkoitettuja hallintopäätöksiä Metsähallituksessa on julkisten hallintotehtävien puitteissa hoidettu lupahallinto. Uudistuksen soveltamisalan ulkopuolelle on rajattu kaikki viranomaisaloitteiset asiat. Metsähallituksen toimialaan kuuluvia asiaryhmiä, joita lainmuutos koskee, ovat esimerkiksi metsästysluvat (hirviluvat, pienriistan kausiluvat), kalastusluvat (ammattikalastus), maastoliikenneluvat (urien ulkopuoliset), ja edellä mainittuja lupia koskeviin oikaisuvaatimuksiin annettavat päätökset, sekä luonnonsuojelulain nojalla annetut luvat.

Jo nykyisen käytännön mukaan, erityisesti metsästys- ja kalastuslupia koskevat, päätökset tehdään asiakkaille ennalta ilmoitetussa määräajassa ja mahdolliset oikaisuvaatimukset käsitellään viipymättä, jolloin asiakkaat saavat päätökset muutaman viikon sisällä ennen ao. kalastus- tai metsästyskauden alkamista. Lain muutos ei näyttäisi siten tuovan vallitsevaan käytäntöön olennaisia muutoksia. Sellaista erityislainsäädäntöä, jolla asetettaisiin määräajat näiden hallintopäätösten tekemiselle, ei ole.

Metsähallitus katsoo työryhmän mietinnön olevan hyvä ja vahvistavan toteutuessaan yksilön oikeusturvaa. Sinällään kohtuullisten käsittelyaikojen määrittäminen ja julkaiseminen tulisi kuulua hyvään hallintoon ilman lakiehdotustakin. Jo perustuslain 21 §:ssä säädetään oikeudesta saada asia käsitellyksi asianmukaisesti ja ilman aiheetonta viivytystä. Viivytyksettömyys on osa hyvää hallintoa ja sitä on täsmennetty myös hallintolain 23 §:ssä. 

Lakimuutosten toteutuessa kiirehtimisvaatimusten määrää Metsähallituksessa on vaikea arvioida. Oletettavaa on, ettei kiirehtimisvaatimusten määrä tulisi olemaan varsin merkittävä etenkin, kun käsittelyajat ovat kaikkien tiedossa. Viivästysvalitusten määrä jäänee marginaaliseksi. 

Metsähallitus kiinnittää kuitenkin huomiota siihen, että ehdotettuja säännöksiä valmisteltaessa tulisi arvioida niiden merkitys jo olemassa olevien oikeussuojakeinojen täydentäjinä ja varmistua siitä, ettei kyseisistä lainmuutoksista aiheudu päällekkäisiä ja turhia valitusprosesseja asioissa, joissa asianosaisen oikeussuoja joka tapauksessa jo voimassa olevin säännöksin on riittävästi turvattu.

	Jyrki Kangas
	toimitusjohtaja